text: গণস্বাস্থ্যে করোনার আরটি-পিসিআর পরীক্ষা শুরু | atv sangbad
  Home জাতীয় গণস্বাস্থ্যে করোনার আরটি-পিসিআর পরীক্ষা শুরু
  গণস্বাস্থ্যে করোনার আরটি-পিসিআর পরীক্ষা শুরু
  নিজস্ব প্রতিবেদক: কোভিড-১৯ সংক্রমিত রোগীদের নমুনা পরীক্ষায় রিয়েল টাইম রিভার্স ট্রান্সক্রিপ্টেজ পলিমারেজ চেইন রিয়্যাকশন-আরটিপিসিআর পরীক্ষা কার্যক্রম শুরু করেছে গণস্বাস্থ্য কেন্দ্র।
  আজ শনিবার দুপুর ১২টায় ধানমণ্ডির গণস্বাস্থ্য নগর হাসপাতালের ২য় তলায় অত্যাধুনিক মলিউকিউলার ল্যাবরেটরির উদ্বোধন করেন বঙ্গবন্ধু শেখ মুজিব মেডিকেল বিশ্ববিদ্যালয়ের প্রাক্তন উপাচার্য অধ্যাপক নজরুল ইসলাম।
  এর আগে সকাল ১১টায় ল্যাবরেটরির উদ্বোধন উপলক্ষে গণস্বাস্থ্য নগর হাসপাতালের গেরিলা কমান্ডার মেজর এটিএম হায়দার বীর উত্তম মিলনায়তনে এক অনুষ্ঠানের আয়োজন করা হয়।
  গণবিশ্ববিদ্যালয়ের উপাচার্য অধ্যাপক লায়লা পারভীন বানুর সভাপতিত্বে অনুষ্ঠানের প্রধান অতিথি হিসেবে উপস্থিত ছিলেন অধ্যাপক নজরুল ইসলাম। এ সময় আরও উপস্থিত ছিলেন- করোনাভাইরাসের অ্যান্টিবডি টেস্টের উদ্ভাবক দলের প্রধান অণুজীব বিজ্ঞানী ড. বিজন কুমার শীল, নোয়াখালী বিজ্ঞান ও প্রযুক্তি বিশ্ববিদ্যালয়ের মাইক্রোবায়োলজি বিভাগের চেয়ারম্যান ডা. ফিরোজ আহমেদ।
  প্রধান অতিথির বক্তব্যে অধ্যাপক নজরুল ইসলাম বলেন, পরীক্ষার পাশাপাশি গবেষণায় জোর দিতে হবে। আমাদের কোভিড নিয়ে গবেষণার সুযোগ আছে। ল্যাবরেটরিতে শুধু রুটিন টেষ্ট হবে না, গবেষণাও হবে বলে আমি আশা করছি।
  অণুজীব বিজ্ঞানী ডা. বিজন কুমার শীল বলেন, জানুয়ারি মাসে যখন আমরা কাজ শুরু করি তখনই আমাদের এই ল্যাবরেটরির পরিকল্পনা ছিল। এখন আমাদের ল্যাবরেটরি প্রতিষ্ঠা হয়েছে। সমস্ত মেশিনারিজ চলে আসছে। ২০০৩ সালে করোনাভাইরাসের পিসিআর টেকনিকটি সিঙ্গাপুরে আমরা তৈরি করেছিলাম। এর পরে এটা হারিয়ে গেল। তারপরে ২০২০ সালে করোনাভাইরাস যখন আবার ফিরে এল পিসিআর পরীক্ষাই হল একমাত্র করোনাভাইরাস ডিটেক্টশনের জন্য।
  ডা. ফিরোজ আহমেদ বলেন, এখান থেকে আমরা প্রতিদিন ২০০টি পরীক্ষা করতে পারব। আমরা চেষ্টা করব যাতে আমাদের পরীক্ষার কোয়ালিটি নির্ভুল হয়। আমরা চেষ্টা করেছি প্রাইভেট হাসপাতালে যে দামে পরীক্ষা করানো হয়, এখানে তার চেয়ে কমে করাতে।
  এ সময় জানানো হয়, গণস্বাস্থ্যে পিসিআর পরীক্ষা করাতে বাইরের একজন রোগীকে গুনতে হবে ৩ হাজার টাকা। আর গণস্বাস্থ্য হাসপাতালে যাদের স্বাস্থ্য বীমা আছে তাদের দুই থেকে আড়াই হাজার টাকা দিতে হবে। গণস্বাস্থ্য কেন্দ্রের সহযোগী সংগঠন গণস্বাস্থ্য আরএনএ বায়োটেক লিমিটেডের সার্বিক সহায়তায় একটি অত্যাধুনিক মলিকিউলার ডায়াগনস্টিক ল্যাবরেটরি স্থাপন করা হয়েছে।